MTLS ตั้งเป้าสินเชื่อปี 59 โตไม่ต่ำกว่า 50% เดินหน้าขยายสาขาให้ได้ 1,750 แห่งทั่วปท.
MTLS ตั้งเป้าสินเชื่อปี 59 โตไม่ต่ำกว่า 50% หลังเดินหน้าขยายสาขาตามยุทธศาสตร์ขยายตัวทั่วไทย ที่เตรียมเปิดสาขาเพิ่ม 450 สาขาในปี 2559 และปี 2560 เปิดเพิ่มอีก 400 แห่ง รวมเป็น 1,750 แห่งทั่วประเทศ
19 ก.พ. 2559

นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง  จำกัด (มหาชน) หรือ MTLS เปิดเผยว่า แผนการดำเนินงานในปี 2559 บริษัทตั้งเป้าหมายสินเชื่อเติบโตไม่ต่ำกว่า 50% หลังจากได้เดินหน้าขยายสาขาตามยุทธศาสตร์ขยายตัวทั่วไทย ที่เตรียมเปิดสาขาเพิ่ม 450 สาขาในปี 2559 และปี 2560 เปิดเพิ่มอีก 400 แห่ง รวมเป็น 1,750 แห่งทั่วประเทศ เมื่อเทียบกับสิ้นปี 2558 มีสาขากว่า 900 แห่งทั่วประเทศ
ทั้งนี้ แนวโน้มในช่วง 2 ปีข้างหน้า (ปี 2559-2560) คาดว่าสินเชื่อจะเติบไม่ต่ำกว่าปีละ 50% หลังจากเดินหน้าเปิดสาขาทั่วประเทศไทย เพื่อขยายฐานลูกค้าผู้มีรายได้น้อยที่ยังไม่สามารถเข้าถึงแหล่งเงินทุน ซึ่งในช่วงที่ผ่านมากระแสตอบรับดีมาก เห็นได้จากยอดปล่อยสินเชื่อในปี 2558 เติบโตกว่า 50% ยอดปล่อยกู้ทะลุ 2 หมื่นล้านบาท สูงกว่าเป้าหมายที่ตั้งไว้ที่ 1.65 หมื่นล้านบาท ซึ่งเป็นที่มาของการปรับแผน 3 ปี (ปี 2558-2560) จากเดิมตั้งเป้าหมายสินเชื่อเติบโตไม่ต่ำกว่าปีละ 30% มาเป็นปีละไม่ต่ำกว่า 50% ทำให้แนวโน้มรายได้และกำไร ทำสถิติสูงสุดใหม่อย่างต่อเนื่อง
ส่วนผลการดำเนินงานในไตรมาส 4/58 บริษัทฯมีกำไรสุทธิ  240.09  ล้านบาท เพิ่มขึ้น 93.33 ล้านบาท หรือเพิ่มขึ้น  63.58% เทียบช่วงเดียวกันของปีก่อนมีกำไรสุทธิ 146.76 ล้านบาท ขณะที่ผลการดำเนินงานในปี 2558 บริษัทมีกำไรสุทธิ  825  ล้านบาท เพิ่มขึ้น  280.88  ล้านบาท หรือ  51.62% เทียบช่วงเดียวกันของปีก่อนมีกำไรสุทธิ  544.12 ล้านบาท ทำสถิติสูงสุดใหม่ตั้งแต่จัดตั้งบริษัท
 